Junie | 2010 | Diakonos
Slaan Nabot se wingerd, die bekende verhaal uit 1 Konings 21 oor die misbruik van mag, my die week soos ‘n nat vis deur die gesig!
Nabot het ‘n wingerd gehad, langs een van Koning Agab se paleise. Die koning wil toe vir hom ‘n kruietuin aanlê waar die wingerd staan. Nabot wil egter nie verkoop nie, dit is immers sy erfgrond. Koning Agab se vrou, Isebel (Jezebel in Engels) reël toe, op ‘n manier wat die mafia jaloers sal maak, dat Nabot doodgemaak word op ‘n valse aanklag. Toe vat Koning Agab sommer die wingerd….
Nou wat laat my aan die ou verhaal dink? Twee gebeure…
Nommer 1: In die Klein-Karoo bly ‘n ou dame al vir donkiejare in ‘n eenvoudige plaashuisie. Die eienaar het vir haar lewensreg in die huisie gegee, as dank vir dienste oor die jare gelewer. Sy bly nog soos mense 50-60 jaar terug. Soveel so dat die plaaslike toeristevereniging nou al toeriste bring om te sien hoe sy leef. En sy geniet dit, en gesels met hulle oor die ou dae! Die eienaar van die plaas trou weer, en die nuwe vrou sien toe ‘n geleentheid om geld te maak… sit die ou dame uit haar huisie uit en af van die plaas af, en omskep die huisie in ‘n gastehuis. Dan kan hulle mos bietjie geld maak hieruit – vergeet maar van beloftes, van jare getroue diens, ens, ens…. Isebel het haar eie planne!
Nommer 2: ‘n Kerk van Gereformeerde belydenis (Kerk A) besluit om ‘n nuwe kerk (Kerk B) te “plant” in ‘n naburige dorp. Die feit dat die nuwe kerk (Kerk B) nie gereformeerd is nie, en dat daar al baie kerke in daardie dorp is, hinder blykbaar vir niemand nie… Een van die bestaande kerke is ‘n susterkerk (Kerk C) van die plantende kerk, in die ou dae (miskien nou nog in sommige kringe!), sou hulle van ‘n dogterkerk gepraat het.
Hierdie susterkerk (Kerk C) gebruik ‘n kerkgebou wat vir hulle geskenk is in die sewentigerjare. Deur die jare is die kerkgebou dalk nooit getransporteer op die suster se naam nie, want hulle is maar arm. Die kerk word egter gebruik vir al die normale kerkdinge, soos kerke maar gebruik word. Nou krap Kerk A (alweer) waar dit nie jeuk nie – hulle wil nou net seker maak of die kerkgebou nie dalk nog steeds in hulle naam is nie, sodat hulle dit vir die nuwe geplante kerk (Kerk B) kan gee…. Jare gelede se beloftes aan kerk C tel niks. Jare se gebruiksreg tel niks. Die feit dat die twee susters in die geloof is tel niks. Al vraag wat gevra word is, het ons die MAG om dit te doen?
Soos Isebel vir Agab gesê het, “Jy is koning, doen wat jy wil”, so tree die diegene hierbo ook op. En om dit erger te maak, soos die spreekwoord sê: “Eers gegeven en dan genomen is erger als ‘n dief gestolen.”
Ai Nabot, jy’s maar – soos die armes – nog steeds met ons!
Sleutelwoorde: etiek, geloofwaardigheid, liefde